**3ο Εργαστήριο**

**Πού & πώς θα κατασκευάσουμε τον κήπο μας; Ποιος θα μας βοηθήσει;**

**Α΄ ΦΑΣΗ**

**Δραστηριότητα 1η: «Πού» θα κατασκευάσουμε τον κήπο μας; - Μελέτη πεδίου (20΄)**

Οι ομάδες οργανωμένα περιηγούνται στον σχολικό χώρο με την αποστολή να εξετάσουν και να συγκεντρώσουν όλα τα απαραίτητα στοιχεία για την επιλογή του σημείου στο οποίο θα κατασκευαστεί ο κήπος τους. Βοηθητικές ερωτήσεις υπάρχουν στο ενδεικτικό Φύλλο Εργασίας (Φ.Ε. 3.1) και αφορούν τον ηλιασμό του χώρου, την ύπαρξη σκιάς τις μεσημεριανές ώρες, την εγγύτητα νερού, την καταλληλότητα του εδάφους, τις συνθήκες μικροκλίματος που επικρατούν σε κάθε σημείο αλλά και την απόσταση από τους χώρους παιχνιδιού στο διάλειμμα.

**Δραστηριότητα 2η: Κριτική επεξεργασία των προτάσεων (25΄)**

Οι ομάδες ανακοινώνουν τα στοιχεία που συνέλεξαν και προτείνουν τον χώρο που θεωρούν πιο κατάλληλο. Όλες οι προτάσεις δέχονται καλοπροαίρετη κριτική με επιχειρήματα από τους/τις συμμαθητές/τριες και τον/την εκπαιδευτικό. Παράλληλα συμπληρώνονται οι γνώσεις των παιδιών για ζητήματα, όπως τα πλεονεκτήματα του μεσημβρινού προσανατολισμού, η γονιμότητα του εδάφους (π.χ. τα μπαζοχώματα είναι σκληρά και άγονα), η δυνατότητα δημιουργίας αρδευτικού συστήματος. Μετά από αυτή τη δημιουργική συζήτηση η τάξη είναι έτοιμη να αποφασίσει σε ποιον χώρο θα κατασκευάσει τον κήπο της έχοντας λάβει υπόψη όλα τα πλεονεκτήματα και τα μειονεκτήματά του. Συμπληρώνεται ο εννοιολογικός χάρτης στην ερώτηση «Πού;».

**Β΄ ΦΑΣΗ**

**Δραστηριότητα 1η: «Πώς» θα κατασκευάσουμε τον κήπο μας; - Έρευνα στο διαδίκτυο (20΄)**

Ο/Η εκπαιδευτικός μπορεί να προβάλει και πάλι εικόνες από σχολικούς κήπους στην τάξη και όλοι μαζί να μελετήσουν τους τρόπους που προσφέρονται για την κατασκευή παρτεριών. Αν δεν υπάρχει γόνιμο έδαφος, συνιστώνται [τα υπερυψωμένα παρτέρια](https://www.slideshare.net/efepereth/raised-beds-gardening2015) που κατασκευάζονται από ξύλο ή τούβλα σε διαστάσεις που αρμόζουν στη σωματομετρία των μαθητών/τριών. Εναλλακτικά χρησιμοποιούνται υλικά σε δεύτερη χρήση, όπως [άχρηστες σωσίβιες λέμβοι](https://perivallonkaipaideia.weebly.com/uploads/2/2/3/8/22388376/40.pdf) ή παλιά ελαστικά. Συνυπολογίζονται τα υπέρ και τα κατά της κάθε λύσης ως προς τη δυνατότητα υλοποίησης και λαμβάνεται κοινή απόφαση. Συμπληρώνεται ο εννοιολογικός χάρτης στην ερώτηση «Πώς;».

**Δραστηριότητα 2η: «Ποιος» θα μας βοηθήσει στην επιλογή μας; (20΄)**

Στον εννοιολογικό χάρτη καταγράφονται οι απόψεις των παιδιών για το «Ποιος» μπορεί να τους προμηθεύσει τα υλικά ή «Ποιος» έχει τις γνώσεις και τη δυνατότητα να συνεισφέρει στην τελική υλοποίηση. Γίνονται οι απαραίτητες διασυνδέσεις με τις έννοιες που έχουν προηγηθεί. Στη συνέχεια γίνεται συζήτηση και επιλέγονται οι πιο ρεαλιστικές προτάσεις, που πιθανόν να αφορούν είτε σε εθελοντές γονείς είτε στις αρμόδιες υπηρεσίες του Δήμου είτε [τοπικούς καλλιεργητές](https://perivallonkaipaideia.weebly.com/uploads/2/2/3/8/22388376/8.pdf) με εμπειρικές γνώσεις. Η τάξη απευθύνεται στην κάθε περίπτωση με τον ανάλογο τρόπο.

**Δραστηριότητα 3η: Αναστοχασμός (5΄)**

Το τελευταίο πεντάλεπτο αφιερώνεται στον αναστοχασμό όλου του δίωρου εργαστηρίου, κατά το οποίο οι μαθητές/τριες θα εκφράσουν τα συναισθήματά τους και τις κρίσεις τους για τη διαδικασία που προηγήθηκε.