**2ο Εργαστήριο**

**Τι θέλουμε να περιλαμβάνει ο κήπος μας;**

**Α΄ ΦΑΣΗ**

**Δραστηριότητα 1η: Σχολικοί κήποι στο διαδίκτυο (20΄)**

Ο/Η εκπαιδευτικός έχει πραγματοποιήσει μια σύντομη έρευνα στο διαδίκτυο και έχει εντοπίσει εικόνες από [σχολικούς κήπους](https://osxolikoskipostisgathinas.weebly.com/) στην Ελλάδα και στο εξωτερικό. Στον διαδραστικό πίνακα της τάξης, αν υπάρχει, προβάλλει τις επιλεγμένες εικόνες και γίνεται συζήτηση με τους/τις μαθητές/τριες για τη βιοποικιλότητα του σχολικού κήπου. Εισάγονται οι έννοιες [«δεντρόκηπος», «ανθόκηπος», «λαχανόκηπος»](https://perivallonkaipaideia.weebly.com/uploads/2/2/3/8/22388376/51.pdf), «βοτανόκηπος», «[βραχόκηπος](https://perivallonkaipaideia.weebly.com/uploads/2/2/3/8/22388376/52.pdf)» και γίνεται κατάταξη σε αυτές [τις κατηγορίες των](https://perivallonkaipaideia.weebly.com/uploads/2/2/3/8/22388376/7.pdf) [φυτών](https://perivallonkaipaideia.weebly.com/uploads/2/2/3/8/22388376/7.pdf) που γνωρίζουν οι μαθητές/τριες. Για κάθε κατηγορία κήπου συζητούνται οι ανάγκες των φυτών (για παράδειγμα ο βοτανόκηπος δεν χρειάζεται πολύ νερό ενώ ο λαχανόκηπος το αντίθετο) ή οι τοπικές συνθήκες της περιοχής που άλλα φυτά τα ευνοούν και άλλα όχι.

**Δραστηριότητα 2η: «Τι» θέλουμε να περιλαμβάνει ο δικός μας κήπος και γιατί; (25΄)**

Η εργασία γίνεται σε ομάδες και οι σκέψεις των παιδιών καταγράφονται στο χαρτόνι.

Μία μικρή μακέτα του κήπου της κάθε ομάδας σχεδιάζεται και κατονομάζονται οι διακριτοί χώροι και τα είδη των φυτών που προτείνεται να καλλιεργηθούν εκεί. Είναι σημαντικό στην ομάδα να ακουστούν όλες οι απόψεις, τα επιχειρήματα και με δημοκρατικό τρόπο να γίνει η σύνθεσή τους.

**Β΄ ΦΑΣΗ**

**Δραστηριότητα 1η: Οι ομάδες παρουσιάζουν τις μακέτες τους (20΄)**

Η κάθε ομάδα παρουσιάζει τη μακέτα του κήπου της και τεκμηριώνει με επιχειρήματα τις επιλογές της. Τα επιχειρήματα θα αφορούν στην επιλογή των φυτών, στην ευκολία με την οποία μπορούν να υλοποιηθούν οι επιλογές της, στους λόγους για τους οποίους προτείνουν τα συγκεκριμένα φυτά. Για παράδειγμα, η ομάδα που προτείνει έναν λαχανόκηπο μπορεί να έχει μέλος από την οικογένειά του με τεχνογνωσία πάνω στο θέμα και το οποίο μπορεί να συνδράμει την ομάδα στο όλο εγχείρημα. Σημαντικό είναι να ακουστούν όλες οι απόψεις και να τεθούν σε ψηφοφορία. Συμπληρώνεται από τον/την εκπαιδευτικό ο εννοιολογικός χάρτης στην ερώτηση «Τι;».

**Δραστηριότητα 2η: Ψηφοφορία (15΄)**

Οι μακέτες εκτίθενται στον πίνακα της τάξης και οι μαθητές/τριες ψηφίζουν με τρεις ψήφους. Η κάθε ψήφος έχει αντίστοιχη βαρύτητα 3-2-1. Σε καμία περίπτωση η ψηφοφορία αυτή δεν πρέπει να δράσει ανταγωνιστικά μεταξύ των ομάδων. Αντίθετα προσφέρεται για να καλλιεργηθούν οι δημοκρατικές δεξιότητες των μαθητών/τριών και οι δεξιότητες κριτικής σκέψης. Η μακέτα που θα συγκεντρώσει τις περισσότερες προτιμήσεις θα προχωρήσει στο επόμενο στάδιο για την υλοποίησή της.

**Δραστηριότητα 3η: Αξιολόγηση του εργαστηρίου (10΄)**

Οι μαθητές/τριες και ο/η εκπαιδευτικός σε κύκλο συζητούν τι τους άρεσε, τι τους δυσκόλεψε, τι θα θέλανε να επαναληφθεί από τη διαδικασία του 2ου εργαστηρίου.