**1ο Εργαστήριο**

**Γιατί να δημιουργήσουμε έναν κήπο στο σχολείο;**

**Α’ ΦΑΣΗ**

**Εισαγωγή στο θέμα (5΄)**

Ο/Η εκπαιδευτικός ενημερώνει τους/τις μαθητές/τριες ότι για τα επόμενα επτά (7) Εργαστήρια Δεξιοτήτων θα μάθουν να φροντίζουν το περιβάλλον μέσα από τον σχολικό τους κήπο. Θα προσπαθήσουν όλοι/ες μαζί να ανακαλύψουν τις αξίες που κρύβει ο κήπος τους για το περιβάλλον και για την ίδια τους τη ζωή.

**Δραστηριότητα 1η: Ιδεοθύελλα με τη λέξη «Κήπος» (20΄)**

Η δραστηριότητα γίνεται σε ολομέλεια. Ο/Η εκπαιδευτικός καταγράφει στον διαδραστικό πίνακα ή εναλλακτικά σε χαρτόνι τις ιδέες των μαθητών/τριών χωρίς να τις σχολιάζει. Στόχος είναι να αναδειχτούν τα βιώματά τους σχετικά με την έννοια. Τους/τις προτρέπει να θυμηθούν πώς έχουν βιώσει την έννοια με τις αισθήσεις τους, αλλά και τις γνώσεις που έχουν για το θέμα.

Στη συνέχεια τα παιδιά οργανώνουν τις λέξεις σε κατηγορίες και τις ονομάζουν. Στόχος είναι να ενεργοποιηθεί η οργανωσιακή σκέψη των μαθητών/τριών και η αλληλεπίδραση με την ομάδα.

**Δραστηριότητα 2η: Δημιουργική έκφραση (20΄)**

Τα παιδιά αποτυπώνουν σε λευκό χαρτί εικόνες με τον εαυτό τους μέσα στον κήπο των ονείρων τους. Μπορούν να δώσουν και τίτλο στο έργο τους. Οι ζωγραφιές εκτίθενται για να τις δουν όλοι και κατόπιν μπαίνουν στον Ατομικό Φάκελο (portfolio).

**Β΄ΦΑΣΗ**

**Γιατί να δημιουργήσουμε έναν κήπο στο σχολείο; (45΄)**

**Δραστηριότητα 1η: Εργασία σε ομάδες (15΄)**

Οι μαθητές/τριες εργάζονται στις ομάδες, συζητούν πάνω στο ερώτημα και καταθέτουν τις απόψεις τους. Προτείνεται να δοθεί σε κάθε ομάδα χρωματιστό χαρτόνι και μαρκαδόροι, ώστε τα παιδιά να εκφραστούν ποικιλοτρόπως με φράσεις και με σκίτσα για το θέμα. Δεν έχει σημασία ο προσανατολισμός των γραμμάτων. Σημασία έχει τα παιδιά να αποτυπώνουν τις ιδέες τους και να οικοδομούν πάνω στις ιδέες των συμμαθητών/τριών τους. Τα χαρτόνια εργασίας των ομάδων μπορεί να είναι και έργα τέχνης.

**Δραστηριότητα 2η: Ανακοίνωση στην Ολομέλεια- Δημιουργία Εννοιολογικού Χάρτη (25΄)**

Η κάθε ομάδα ανακοινώνει τις ιδέες της. Ο/Η εκπαιδευτικός σε χαρτί του μέτρου ξεκινάει έναν εννοιολογικό χάρτη με κεντρική έννοια: «Ο κήπος μας» και σχετικές έννοιες: «Γιατί;- Τι;- Πού;- Πώς;- Ποιος;». Στο παρόν εργαστήριο απαντάται το ερώτημα «Γιατί;». Συνοπτικά τονίζονται οι ανάγκες των παιδιών για επαφή με τη φύση, για βιωματική μάθηση, για εργασία εκτός σχολικής αίθουσας, για πειραματισμό, για συνεργασία με τους/τις συμμαθητές/τριές τους, για κίνηση, χαρά και δημιουργία. Όλες οι ιδέες γίνονται αποδεκτές και μάλιστα σημειώνονται αυτές που αναδείχτηκαν περισσότερες από μία φορές. Ο εννοιολογικός χάρτης αναρτάται σε εμφανές σημείο για συμπλήρωση στα επόμενα εργαστήρια. Μπορεί επίσης να ψηφιοποιηθεί με εργαλεία όπως το CMapTools ή το Coggle κ.ά. Δείγμα εννοιολογικού χάρτη υπάρχει στο Παράρτημα.

**Δραστηριότητα 3η: Αξιολόγηση εργαστηρίου (5΄)**

Τα παιδιά γράφουν σε αυτοκόλλητες καρδούλες post it μια σκέψη τους ή ένα συναίσθημα για όλα αυτά που βίωσαν στο 1ο εργαστήριο. Τις επικολλούν στον εννοιολογικό χάρτη, αν αυτός έγινε σε χαρτί ή στις ζωγραφιές τους, αν ο εννοιολογικός χάρτης έγινε ψηφιακά.