**4ο Εργαστήριο**

**Πώς θα ενεργοποιήσουμε τη δημιουργικότητά μας;**

**Α΄ ΦΑΣΗ**

**Δραστηριότητα 1η: Τι υποδομές χρειάζονται στον κήπο μας; (45΄)**

Με στόχο να ενεργοποιηθεί η δημιουργικότητα των μαθητών/τριών, οι δεξιότητες οργανωσιακής σκέψης και οι κοινωνικές δεξιότητες, ολόκληρο το εργαστήριο αφιερώνεται σε δημιουργικές δραστηριότητες στον κήπο. Περιλαμβάνει την κατασκευή παρτεριών είτε αυτοσχέδιων από τους/τις μαθητές/τριες,ή περισσότερο επαγγελματικών με τη συνδρομή ενηλίκων.

Είναι σημαντικό οι μαθητές/τριες να εμπλακούν σε όλη τη διαδικασία, να γνωρίσουν τα υλικά και τις ιδιότητές τους, τα εργαλεία που χρησιμοποιούνται, τις κατασκευαστικές τεχνικές. Είναι σημαντικό να παρακολουθήσουν τον τρόπο με τον οποίο εργάζεται ένας ειδικός, ο οποίος μπορεί να είναι [ένας εθελοντής γονέας](https://perivallonkaipaideia.weebly.com/uploads/2/2/3/8/22388376/40.pdf) ή ο ειδικός τεχνίτης του Δήμου. Οι μαθητές/τριες μπορεί να είναι χωρισμένοι σε ομάδες με διαφορετικό αντικείμενο η καθεμιά της, καθώς άλλοι θα συμμετέχουν στο κατασκευαστικό κομμάτι, άλλοι στο καλλιτεχνικό και άλλοι στο διακοσμητικό.

Οι κατασκευές αφορούν στα παρτέρια που θα υποδεχτούν τα φυτά, αλλά και σε άλλα στοιχεία που δίνουν ζωή στον κήπο, όπως πινακίδες με τις ονομασίες των φυτών, [ένα σκιάχτρο](https://perivallonkaipaideia.weebly.com/uploads/2/2/3/8/22388376/63.pdf) ή [περισσότερα,](https://perivallonkaipaideia.weebly.com/uploads/2/2/3/8/22388376/55.pdf) ταΐστρες και ποτίστρες για τα πουλιά, μικρά παρτέρια από πλαστικά υλικά δεύτερης χρήσης ή ακόμη κι [ένα μικρό αυτοσχέδιο](https://perivallonkaipaideia.weebly.com/uploads/2/2/3/8/22388376/42.pdf) [θερμοκήπιο](https://perivallonkaipaideia.weebly.com/uploads/2/2/3/8/22388376/42.pdf).

Οι ομάδες παίρνουν πρωτοβουλίες, φέρνουν τα δικά τους υλικά και προχωρούν σε δημιουργικές συνθέσεις. Στο τέλος φωτογραφίζουν τις δημιουργίες τους.

**Β΄ ΦΑΣΗ**

**Δραστηριότητα 1η: Ποιο χώμα είναι κατάλληλο για τα φυτά μας; (35΄)**

Με την προϋπόθεση ότι έχουν ολοκληρωθεί τα παρτέρια, γίνεται συζήτηση για το κατάλληλο χώμα. Η τάξη μπορεί να προσκαλέσει έναν/μια ειδήμονα (π.χ. γεωπόνο) για να συζητήσει το θέμα. Μπορούν να προμηθευτούν διάφορα δείγματα χώματος, τα οποία οι μαθητές/τριες, αφού τα συγκρίνουν, καταγράφουν τις ιδιότητές τους.

Μπορεί επίσης να ανοίξει [το θέμα της κομποστοποίησης](https://perivallonkaipaideia.weebly.com/uploads/2/2/3/8/22388376/61.pdf), δηλαδή της ανακύκλωσης οργανικής ύλης για την παραγωγή οργανικού λιπάσματος. Ένας αυτοσχέδιος κομποστοποιητής μπορεί να δημιουργηθεί στην άκρη του κήπου για να υποδέχεται τα οργανικά απόβλητα.

Τέλος, τα παρτέρια πληρούνται με το κατάλληλο χώμα για την καλλιέργεια που έχει αποφασιστεί.

**Δραστηριότητα 2η: Αναστοχασμός του εργαστηρίου (10΄)**

Οι μαθητές/τριες σε κύκλο αναστοχάζονται όλα όσα έμαθαν, ένιωσαν και έζησαν στο δίωρο εργαστήριο. Διατυπώνουν σκέψεις για το τι τους άρεσε, τι τους προβλημάτισε, τι τους δυσκόλεψε, τι θα ήθελαν να αλλάξει. Προτείνεται ο αναστοχασμός αυτός να γίνει γύρω από τα νεόδμητα παρτέρια. Οι σκέψεις τους σημειώνονται από τον/την εκπαιδευτικό για τον δικό του/της αναστοχασμό.