**Πληροφορίες υλοποίησης: προαπαιτούμενες γνώσεις, προετοιμασία υλικού**

Με την έναρξη του προγράμματος ο/η εκπαιδευτικός ενημερώνει τους/τις μαθητές/τριες ότι για τα επόμενα επτά (7) Εργαστήρια Δεξιοτήτων θα ασχοληθούν με τη φροντίδα του περιβάλλοντος μέσα από τον σχολικό κήπο.

Ενδέχεται το σχολείο να έχει έναν ήδη οργανωμένο κήπο ή μέσω του προγράμματος να γίνει η αρχή για τη δημιουργία του. Ενδέχεται ακόμη το σχολείο να μη διαθέτει χώρο στην αυλή για δημιουργία κήπου. Σε όλες τις περιπτώσεις προτείνεται η τάξη που θα διανύσει αυτήν την πορεία των εργαστηρίων να αναλάβει από την αρχή μέχρι το τέλος ένα μικρό παρτέρι, για το οποίο θα νιώθουν οι μαθητές/τριες ότι είναι δικό τους δημιούργημα, μέσα σε αυτό θα δρουν και θα πειραματίζονται, θα αντιμετωπίζουν προβλήματα και θα δοκιμάζουν λύσεις.

Στην περίπτωση έλλειψης χώρου στην αυλή, οι μαθητές/τριες δημιουργούν εσωτερικό κήπο στην τάξη με γλαστράκια και αυτοσχέδια παρτέρια κοντά στα παράθυρα, τα οποία θα τους δώσουν τη δυνατότητα να γνωρίσουν είδη της χλωρίδας, να πειραματιστούν με τους σπόρους και τα σπορόφυτα, να παράξουν ακόμα και προϊόντα για τη διατροφή τους, όπως πολλοί άνθρωποι σε αστικές περιοχές κάνουν σε ταρατσόκηπους και μπαλκονόκηπους.

Σε κάθε δίωρο εργαστήριο οι μαθητές της Δ΄ Δημοτικού καλούνται να απαντήσουν σε ένα ερώτημα-πρόβλημα ακολουθώντας μια διαδικασία οικοδόμησης της γνώσης μέσα από βιωματικές συνεργατικές δραστηριότητες, όπως η ιδεοθύελλα, ο εννοιολογικός χάρτης, η μελέτη πεδίου, η εργασία σε ομάδες, η κατασκευή μακέτας, το παιχνίδι, η ψηφιακή αφήγηση, οι καλλιτεχνικές δημιουργίες, ο αναστοχασμός και η αξιολόγηση. Έρχονται σε πρώτη επαφή με ψηφιακά εργαλεία δημιουργίας εννοιολογικών χαρτών (CMapTools, Coggle κ.ά), επεξεργασίας φωτογραφίας (Paint, Gimp, Photoshop κ.ά.), δημιουργίας βίντεο (moviemaker κ.ά).

Κάθε δίωρο δομείται συνήθως σε δύο μέρη (Α & Β), καθένα από τα οποία αντιστοιχεί σε 45΄ λεπτά (μία διδακτική ώρα). Κάθε μέρος μπορεί να περιλαμβάνει επιμέρους δραστηριότητες με προτεινόμενη διάρκεια. Στο τέλος κάθε δίωρου εργαστηρίου προβλέπεται χρόνος 5΄ ή 10΄ για τον κριτικό αναστοχασμό και την αξιολόγηση του εργαστηρίου. Είναι πολύ σημαντικό να μην παραλείπεται αυτή η δραστηριότητα, αντίθετα προτείνεται να γίνει πάγια τακτική η ανακεφαλαίωση και ο αναστοχασμός.

Προτείνεται να υπάρχει ευελιξία για τη διαμόρφωση της τάξης είτε σε ολομέλεια είτε σε ομάδες των 4 ατόμων με διακριτούς ρόλους: Συντονιστής, Γραμματέας, Φωτογράφος/Ζωγράφος, Παρατηρητής. Σε κάθε ομάδα διατίθεται μία ψηφιακή κάμερα και χαρτί σημειώσεων. Για την εργασία σε ολομέλεια η διάταξη των θρανίων γίνεται σε Π. Στη δραστηριότητα του αναστοχασμού, προτείνεται να αξιοποιείται το πίσω μέρος της τάξης, όπου θα υπάρχει στρωμένη μοκέτα και μαξιλάρια, για να κάθονται άνετα τα παιδιά. Εναλλακτικά, παιδιά και εκπαιδευτικός όρθιοι δημιουργούν έναν κύκλο στο εσωτερικό του Π και αναστοχάζονται σχετικά με το εργαστήριο που προηγήθηκε.

Ενδείκνυται η χρήση διαδραστικού πίνακα, αν υπάρχει στην τάξη, ή ηλεκτρονικού υπολογιστή συνδεδεμένου με προβολέα για την προβολή εικόνων και τη χρήση ψηφιακών εργαλείων.

Σε κάθε δραστηριότητα υπάρχουν αναλυτικές οδηγίες για την προσαρμογή του ενδεικτικού υλικού. Σε αρκετές δραστηριότητες χρησιμοποιείται χαρτί του μέτρου, πάνω στο οποίο γράφει ο/η εκπαιδευτικός ή τα παιδιά με έντονα χρώματα μαρκαδόρων. Χρειάζονται αρκετά χρωματιστά χαρτόνια για τις ομαδικές εργασίες των παιδιών μαζί με μαρκαδόρους, ψαλίδια και κόλλες. Η μακέτα του κήπου μπορεί να γίνει με κολάζ 2 διαστάσεων πάνω στο χαρτόνι. Προτείνεται να διατεθεί τοίχος της τάξης, όπου θα αναδεικνύεται το υλικό των Εργαστηρίων Δεξιοτήτων.

Για τη διαμόρφωση του κήπου σε παρτέρια δίνονται οδηγίες μέσα από τους προτεινόμενους συνδέσμους. Η προμήθεια του κατάλληλου χώματος γίνεται με τη συμβουλή ειδικού επιστήμονα. Η προμήθεια των σπόρων και των σπορόφυτων γίνεται είτε από καταστήματα ή καλλιεργητές της περιοχής είτε μέσω επικοινωνίας με πανελλαδικές κινήσεις πολιτών/καλλιεργητών που διαμοιράζονται τους σπόρους. Προτείνεται να δίνονται πρωτοβουλίες στους/στις μαθητές/τριες προκειμένου να αξιοποιήσουν όλο το δυναμικό τους και το οικογενειακό τους υπόβαθρο γνώσεων και εμπειριών.

Η απόδοση των φυτεμάτων γίνεται σε βάθος χρόνου, συνεπώς η ενασχόληση της τάξης με τον κήπο θα γίνεται και μετά τη λήξη των 7 εργαστηρίων .