**5ο Εργαστήριο**

**Τι θα μάθουμε μέσα από τον κήπο μας;**

**Α΄ ΦΑΣΗ:**

**Δραστηριότητα 1η: Πώς πολλαπλασιάζονται τα φυτά; (20΄)**

Στόχος της δραστηριότητας είναι να γνωρίσουν οι μαθητές/τριες βιωματικά όλους τους τρόπους πολλαπλασιασμού των φυτών και να πειραματιστούν με αυτούς.

Ο/Η εκπαιδευτικός κάνει μία μικρή παρουσίαση μέσα από το διαδραστικό βιβλίο της Μελέτης Περιβάλλοντος ([Γ΄](http://ebooks.edu.gr/ebooks/v/html/8547/2260/Meleti-Perivallontos_G-Dimotikou_html-empl/index4_1.html) ή [Δ΄](http://ebooks.edu.gr/ebooks/v/html/8547/2280/Meleti-Perivallontos_D-Dimotikou_html-empl/index3_4.html)) ή από άλλη διαδικτυακή πηγή. Οργανώνεται η γνώση με εποπτικό τρόπο. Οι μαθητές/τριες εμψυχώνονται να φέρουν από τον κήπο τους διάφορα μοσχεύματα ή καταβολάδες ή σπόρους και να δημιουργήσουν τις πειραματικές τους διατάξεις.

**Δραστηριότητα 2η: Ποιοι σπόροι σπέρνονται αυτήν την εποχή; (25΄)**

Τα παιδιά οργανωμένα σε ομάδες αναζητούν πληροφορίες για τους σπόρους καθώς στόχος της δραστηριότητας είναι να αναζητήσουν τους σπόρους που μπορούν να καλλιεργήσουν [σε παρτέρια](https://perivallonkaipaideia.weebly.com/uploads/2/2/3/8/22388376/41.pdf) ή σε μικρά [θερμοκήπια](https://perivallonkaipaideia.weebly.com/uploads/2/2/3/8/22388376/42.pdf). Η επιλογή θα γίνει σύμφωνα με την εποχή που υλοποιείται το πρόγραμμα. Στο διαδίκτυο υπάρχουν ιστοσελίδες με πλούσιο πληροφοριακό υλικό για τις [εργασίες που γίνονται στον](http://efepereth.wikidot.com/gardener-calendar) [κήπο κάθε εποχή](http://efepereth.wikidot.com/gardener-calendar). Για την προμήθεια των σπόρων μπορούν να επιστρατευτούν τα τοπικά καταστήματα ή οι τοπικοί καλλιεργητές. Επίσης η τάξη μπορεί να έρθει σε επικοινωνία με [κινήσεις πολιτών](https://perivallonkaipaideia.weebly.com/uploads/2/2/3/8/22388376/9.pdf) από όλη την Ελλάδα, που ενεργοποιούνται στη συλλογή, διατήρηση και [διάδοση παραδοσιακών σπόρων](https://perivallonkaipaideia.weebly.com/uploads/2/2/3/8/22388376/43.pdf). Εδώ θα γίνει και η διάκριση ανάμεσα στους παραδοσιακούς σπόρους και τα υβρίδια.

Αφού αναγνωριστούν και επιλεγούν οι σπόροι της εποχής, αυτοί σπέρνονται στα εξωτερικά παρτέρια ή δημιουργούνται [μικρά σπορεία μέσα στην τάξη.](https://perivallonkaipaideia.weebly.com/uploads/2/2/3/8/22388376/44.pdf) (Φ.Ε. 5.1). Το στάδιο ολοκληρώνεται σε μεταγενέστερο χρόνο.

**Β΄ΦΑΣΗ**

**Δραστηριότητα 1η: Ποια σπορόφυτα φυτεύονται αυτή την εποχή; (35΄)**

Στόχος της δραστηριότητας είναι να αναζητήσουν οι μαθητές/τριες τα σπορόφυτα της εποχής, που διατίθενται για μεταφύτευση. Για τη σωστή μεταφύτευση στα παρτέρια, τις κατάλληλες αποστάσεις και τη συχνότητα του ποτίσματος μπορούν να ζητήσουν τη συνδρομή από τοπικό καλλιεργητή ή τον/τη γεωπόνο του Δήμου, των οποίων αξιοποιούν τη γνώση και την εμπειρία και ενημερώνονται για τα εργαλεία που θα χρειαστούν, για τις συνήθειες, τις ανάγκες και τις αρρώστιες των φυτών. Οι ομάδες θέτουν ερωτήσεις και κρατούν σημειώσεις, τις οποίες συμβουλεύονται στην πορεία. Συμπληρώνουν ομαδικά το Φ.Ε. 5.1. Παράλληλα, γίνεται τεκμηρίωση με ψηφιακές φωτογραφίες τις οποίες οι ομάδες μεταφέρουν σε ψηφιακό φάκελο στον υπολογιστή της τάξης. Επίσης γίνονται μετρήσεις ύψους, πλάτους, φύλλων σε επιλεγμένα φυτά σε κατάλληλα διαμορφωμένο πίνακα και συμπληρώνεται το σχετικό φύλλο εργασίας (Φ.Ε. 5.2), το οποίο ενημερώνεται ανά εβδομάδα και χρησιμοποιείται για την εξαγωγή συμπερασμάτων. Οι μαθητές/τριες αναλαμβάνουν με υπευθυνότητα το τακτικό πότισμα των φυτών.

Συμπληρώνεται ο εννοιολογικός χάρτης στην ερώτηση «Τι μάθαμε;».

**Δραστηριότητα 2η: Αξιολόγηση του εργαστηρίου (10΄)**

Τα παιδιά και ο/η εκπαιδευτικός σε κύκλο αναστοχάζονται όλα αυτά που έμαθαν και έζησαν στο 5ο εργαστήριο. Ο/Η εκπαιδευτικός σημειώνει τις παρατηρήσεις τους για προσωπικό αναστοχασμό.