**7ο Εργαστήριο**

**Πώς θα μάθουμε από τα λάθη μας;**

**Α**

**Α’ ΦΑΣΗ**

**Δραστηριότητα 1η: Τι σημαίνει τελικά «λάθος» και «αστοχία»; (15΄)**

Επειδή ο κήπος είναι ένας πολύπλοκος ζωντανός οργανισμός, είναι αναπόφευκτο να μην υπάρξουν λάθη και αστοχίες, που να οφείλονται είτε σε εσωτερικούς είτε σε εξωτερικούς παράγοντες. Κάποιο καιρικό φαινόμενο μπορεί να επηρεάσει αρνητικά, κάποιοι μικροοργανισμοί μπορεί να αναπτυχθούν εις βάρος των φυτών, κάποια φυτά μπορεί να ήταν λάθος επιλογή ή να ξεχάστηκαν απότιστα, κάποιοι εξωσχολικοί παράγοντες μπορεί να βανδάλισαν τον κήπο.

Για όποια αστοχία προκύψει προτείνεται να γίνεται εις βάθος ανάλυση από την ομάδα, να ερευνώνται τα αίτια και να αποδίδονται οι ευθύνες. Τέλος, πρέπει η αστοχία αυτή να γίνεται αφορμή για ένα νέο ξεκίνημα. Οι μαθητές/τριες μαθαίνουν πώς να αξιοποιούν παιδαγωγικά το λάθος ως δεξιότητα ζωής (προσαρμογή, ανθεκτικότητα).

**Δραστηριότητα 2η:Αναστοχασμός με άξονα το portfolio (25΄)**

Η δραστηριότητα του κριτικού αναστοχασμού με βάση τον ατομικό φάκελο είναι πολύ σημαντική για την καλλιέργεια της κριτικής σκέψης. Οι μαθητές/τριες ανοίγουν τους ατομικούς τους φακέλους, στους οποίους έχουν τοποθετήσει σημειώσεις και εργασίες από την πορεία των εργαστηρίων. Τις οργανώνουν και αναστοχάζονται πώς οι ίδιοι/ες ήταν όταν ξεκίνησαν το πρόγραμμα- ποιες ήταν οι γνώσεις τους και οι στάσεις τους για το αντικείμενο- και πώς είναι σήμερα μετά από ένα δίμηνο εργασιών για τον σχολικό κήπο. Τι τους άρεσε από όλη τη διαδικασία, τι τους δυσκόλεψε, τι θα ήθελαν να προσθέσουν ή να αφαιρέσουν, τι θα κρατήσουν για τη ζωή τους γενικότερα. Γίνονται οι ίδιοι/ες ερευνητές/τριες και παρατηρητές/τριες της προόδου τους. Ανταλλάσσουν τις απόψεις τους στην ομάδα και στην ολομέλεια της τάξης. Ο/Η εκπαιδευτικός συμπληρώνει με τις σκέψεις και τα συμπεράσματά του/της. Τέλος, διατυπώνουν μια ευχή για τη συνέχεια των Εργαστηρίων Δεξιοτήτων.

**Β΄ΦΑΣΗ**

**Διάχυση του προγράμματος (45΄)**

Η τελευταία διδακτική ώρα του προγράμματος αφιερώνεται σε μία ξενάγηση των υπολοίπων παιδιών του σχολείου στον σχολικό κήπο σε μικρές ομάδες και με ξεναγούς τους/τις μαθητές/τριες της τάξης. Ονοματίζονται τα φυτά, οι ανάγκες τους και οι χρήσεις τους για τον άνθρωπο. Δίνονται συμβουλές για την καλλιέργειά τους. Παράλληλα, μπορεί να διοργανωθεί έκθεση φωτογραφίας με την αρχική κατάσταση του συγκεκριμένου χώρου και την εξέλιξή του, για να φανεί η μεταμόρφωσή του.

Η διάχυση θα μπορούσε να πάρει τη μορφή [«Γιορτής των Σπόρων»](https://perivallonkaipaideia.weebly.com/uploads/2/2/3/8/22388376/49.pdf). Οι μαθητές/τριες έχουν φροντίσει να σπείρουν σπόρους σε μικρά γλαστράκια από ανακυκλώσιμα υλικά. Τα μοιράζουν στους υπόλοιπους μαθητές/τριες με σκοπό να τα μεταφυτεύσουν και να τα καλλιεργήσουν, δίνοντάς τους και τις ανάλογες οδηγίες.

Εναλλακτικά, μπορεί να γίνει προβολή της μικρής ταινίας που έχουν φιλοτεχνήσει οι μαθητές/τριες του προγράμματος σε μία εκδήλωση στην αίθουσα εκδηλώσεων του σχολείου ή σε πολιτιστικό χώρο της περιοχής με προσκεκλημένο ευρύτερο κοινό.