**6ο Εργαστήριο**

**Πώς θα προβάλουμε τον κήπο μας;**

**Α’ ΦΑΣΗ**

Στόχος του εργαστηρίου είναι να καλλιεργηθούν δεξιότητες αρχόμενης επιχειρηματικότητας, καθώς ο κήπος είναι ένα καινοτόμο δημιούργημα της τάξης με ιδιαίτερη φυσιογνωμία. Ο κήπος των παιδιών θα παράξει προϊόντα, που θα διανεμηθούν στη σχολική κοινότητα, αλλά και εκπαιδευτικές πρακτικές, τις οποίες αξίζει να γνωρίσουν και άλλα σχολεία από διάφορα μέρη της χώρας.

**Δραστηριότητα 1η: Ιδεοθύελλα (10’)**

Οι μαθητές/τριες καταθέτουν τις ιδέες τους για το κοινό, στο οποίο επιθυμούν να απευθυνθούν καθώς και για τις μεθόδους που θα χρησιμοποιήσουν. Το κοινό μπορεί να είναι οι μαθητές/τριες των υπολοίπων τάξεων, τους/τις οποίους/ες θα αναλάβουν να ξεναγήσουν στον κήπο και να ενημερώσουν για τη δομή του και τα φυτά που περιλαμβάνει. Μπορεί να είναι οι γονείς τους και η τοπική κοινωνία. Μπορεί όμως το κοινό να είναι και ευρύτερο, όπως οι επισκέπτες της ιστοσελίδας του σχολείου. Σε αυτήν την περίπτωση θα χρειαστεί να δημιουργηθεί ένα σύντομο βίντεο ή μια ψηφιακή ηχοϊστορία.

**Δραστηριότητα 2η: Με αρωγό την τέχνη (35΄)**

Στην ολομέλεια αποφασίζεται το ύφος και το περιεχόμενο της μικρής ταινίας τους. Μια ενδεικτική πρόταση: Οι ομάδες κατασκευάζουν προσωποποιήσεις των φυτών τους από χοντρό χαρτόνι, τις χρωματίζουν, τις στηρίζουν σε λεπτά ξυλάκια. Στη συνέχεια δοκιμάζουν μικρούς θεατρικούς διαλόγους μεταξύ των φυτών για τη ζωή στον νέο κήπο και τη σχέση τους με τα παιδιά. Οι διάλογοι ηχογραφούνται ή βιντεοσκοπούνται.

Εναλλακτικά, αξιοποιούνται οι φωτογραφίες που έχουν τραβήξει οι μαθητές/τριες ή ψηφιοποιούνται οι ζωγραφιές των παιδιών, επενδύονται με σύντομες αφηγήσεις και μουσική και μοντάρονται.

**Β’ ΦΑΣΗ**

**Δραστηριότητα 1η: Με αρωγό την τεχνολογία (40΄)**

Στη συνέχεια δημιουργείται μια μικρή ταινία με τίτλο «Ένας νέος κήπος γεννιέται». Το μοντάζ μπορεί να γίνει με τη συνδρομή του/της εκπαιδευτικού πληροφορικής, ώστε οι μαθητές/τριες να γνωρίσουν ένα ψηφιακό εργαλείο δημιουργίας βίντεο, όπως το [Movie Maker](https://www.videowinsoft.com/videowin-movie-maker.html?gad_source=1&gclid=CjwKCAjwouexBhAuEiwAtW_Zx9YrQHod9vfD2jYAr_quNSXbNiyxKQR5gqatLr1YBoFW9V-sZFXJXxoCheYQAvD_BwE). Τα σχόλια και οι παρατηρήσεις των παιδιών γίνονται δεκτά με σεβασμό, καθώς και οι επιλογές τους στη μουσική και στα εφέ.

Το βίντεο μπορεί να περιλαμβάνει αποσπάσματα από τον εννοιολογικό χάρτη. Τα εικονικά αποσπάσματά του μπορούν να συνοδεύονται από ηχογραφημένη ανάγνωσή τους από τους/τις μαθητές/τριες.

**Δραστηριότητα 2η: Αναστοχασμός εργαστηρίου (5΄)**

Σε κύκλο τα παιδιά αναστοχάζονται όλη την πορεία του Εργαστηρίου και δηλώνουν τι θα κρατήσουν από αυτό ή τι θα ήθελαν να γίνει διαφορετικά. Ο/Η εκπαιδευτικός σημειώνει τις απόψεις των παιδιών για προσωπική ανατροφοδότηση.